b'\n_START_ARTICLE_\nMelinda Geiger\n_START_SECTION_\nBiografie\n_START_PARAGRAPH_\nMelinda Geiger s-a n\xc4\x83scut pe data de 28 martie 1987, \xc3\xaen municipiul Baia Mare. De\xc8\x99i tat\xc4\x83l ei, Mihaly Geiger, fost lupt\xc4\x83tor de judo, handbal \xc8\x99i fotbal, are origini ungure\xc8\x99ti, Melinda nu \xc8\x99tie s\xc4\x83 vorbeasc\xc4\x83 maghiar\xc4\x83._NEWLINE_Copilul Melinda Geiger a fost \xe2\x80\x9efoarte zbuciumat\xe2\x80\x9d, particip\xc3\xa2nd adesea la partide de fotbal cu b\xc4\x83ie\xc8\x9bii. Geiger a \xc3\xaenceput s\xc4\x83 joace handbal la v\xc3\xa2rsta de 12 ani, la \xc8\x98coala nr. 12 din Baia Mare, cu profesoara de sport Iuliana Lic\xc4\x83, cea care a remarcat-o \xc8\x99i a \xc3\xaendreptat-o spre acest sport. \xc3\x8en scurt timp, datorit\xc4\x83 talentului de care a dat dovad\xc4\x83, ajunge s\xc4\x83 joace la Clubul Sportiv \xc8\x98colar nr. 2, unde este antrenat\xc4\x83 de Romeo Murariu \xc8\x99i apoi de Nicolae Voinea. \xc3\x8en 2001 a c\xc3\xa2\xc8\x99tigat titlul na\xc8\x9bional la junioare II._NEWLINE_Melinda a debutat \xc3\xaen Liga Na\xc8\x9bional\xc4\x83 de Handbal la v\xc3\xa2rsta de 16 ani, la clubul HC Selmont Baia Mare, devenit ulterior \xc8\x98tiin\xc8\x9ba HCM Baia Mare, \xc8\x99i a fost timp de \xc8\x99apte ani componenta acestei echipe. \xc3\x8en acest timp, ea a f\xc4\x83cut parte din loturile Rom\xc3\xa2niei de junioare, tineret \xc8\x99i senioare \xc8\x99i a fost selec\xc8\x9bionat\xc4\x83 \xc3\xaen echipa Rom\xc3\xa2niei la Campionatul European de Handbal Feminin din 2008 \xc8\x99i la Campionatul Mondial de Handbal Feminin din 2009. _NEWLINE_Melinda Geiger a absolvit Colegiul tehnic \xe2\x80\x9eAnghel Saligny\xe2\x80\x9d din Baia Mare, iar \xc3\xaen 2007 a fost admis\xc4\x83 la Facultatea de Litere din cadrul Universit\xc4\x83\xc8\x9bii de Nord din Baia Mare - specializarea limbi moderne aplicate (englez\xc4\x83 - german\xc4\x83), actualmente fiind student\xc4\x83 \xc3\xaen anul III._NEWLINE_\xc3\x8en septembrie 2010, Melinda Geiger a fost considerat\xc4\x83 revela\xc8\x9bia echipei Rom\xc3\xa2niei la Cupa Mondial\xc4\x83 din Danemarca, dup\xc4\x83 ce a devenit cea mai bun\xc4\x83 marcatoare a na\xc8\x9bionalei, cu \xc8\x99ase goluri \xc3\xaenscrise, \xc3\xaen finala \xc3\xaen care Rom\xc3\xa2nia a \xc3\xaenvins Norvegia cu scorul de 24-23. P\xc3\xa2n\xc4\x83 s\xc4\x83 perfecteze transferul Melindei Geiger la Oltchim, conducerea clubului HCM Baia Mare a mai purtat discu\xc8\x9bii cu echipe valoroase precum Viborg, Hypo Viena sau Gy\xc5\x91r._NEWLINE_Melinda a fost transferat\xc4\x83 de Oltchim \xc3\xaen ultima zi de transferuri pentru Liga Campionilor, ea fiind trecut\xc4\x83 pe lista EHF, fapt care \xc3\xaei va permite s\xc4\x83 fie selec\xc8\x9bionat\xc4\x83 \xc3\xaen echipa campioanei Rom\xc3\xa2niei \xc3\xaen cea mai puternic\xc4\x83 competi\xc8\x9bie intercluburi. Oltchim a pl\xc4\x83tit clubului din Baia Mare suma de 50.000 de euro \xc8\x99i va oferi un set complet de echipament fostei echipe a Melindei. De asemenea, \xc8\x98tiin\xc8\x9ba HCM Baia Mare va fi invitat\xc4\x83 \xc3\xaen luna decembrie la un turneu de preg\xc4\x83tire la R\xc3\xa2mnicu-V\xc3\xa2lcea, cheltuielile fiind suportate de c\xc4\x83tre Oltchim. Contractul semnat de Geiger este valabil p\xc3\xaen\xc4\x83 \xc3\xaen iunie 2013._NEWLINE_\xc3\x8entre 7 decembrie \xc8\x99i 19 decembrie 2010, Melinda a fost o pies\xc4\x83 de baz\xc4\x83 \xc3\xaen na\xc8\x9bionala Rom\xc3\xa2niei la Campionatul European de Handbal Feminin din 2010. Evolu\xc8\x9bia ei a fost totu\xc8\x99i inconstant\xc4\x83, iar acest lucru s-a datorat faptului c\xc4\x83 antrenorul P\xc3\xa9ter Kov\xc3\xa1cs nu i-a permis deloc s\xc4\x83 joace la Oltchim, lucru remarcat \xc8\x99i de antrenorul na\xc8\x9bionalei, domnul Radu Voina. \xc3\x8en final, Melinda \xc8\x99i colegele ei au c\xc3\xa2\xc8\x99tigat medalia de bronz, \xc3\xaenving\xc3\xa2nd \xc3\xaen finala mic\xc4\x83 Danemarca, cu scorul de 16-15._NEWLINE_Melinda mai are o sor\xc4\x83, Rebeca, \xc3\xaen v\xc3\xa2rst\xc4\x83 de 18 ani, \xc8\x99i un frate, Vlad, de 22 ani.\n_START_SECTION_\nPreferin\xc8\x9be\n_START_PARAGRAPH_\nJuc\xc4\x83toarele de handbal preferate ale Melindei Geiger sunt Bojana Radulovi\xc4\x87 \xc8\x99i Gro Hammerseng, iar clubul de handbal preferat este Viborg HK. Cele mai bune prietene sunt fostele sale colege de la Baia Mare, Ioana Negria, Oana Amaxinesei \xc8\x99i Gabriela Mihalschi. Echipa de handbal ideal\xc4\x83 i se pare formula Oltchim din 2007, iar cei mai aprecia\xc8\x9bi antrenori Ioan B\xc4\x83ban \xc8\x99i Mariana T\xc3\xa2rc\xc4\x83._NEWLINE_Pasiunile Melindei sunt muzica \xc8\x99i dansul. \xc3\x8ei place s\xc4\x83 asculte muzic\xc4\x83 R&B, dance, hip-hop, soul, iar c\xc3\xa2nt\xc4\x83re\xc8\x9bii prefera\xc8\x9bi sunt C\xc3\xa9line Dion, Mariah Carey \xc8\x99i Bryan Adams. Filmul preferat al juc\xc4\x83toarei este The Notebook, iar actorul \xc3\xaendr\xc4\x83git este Bruce Willis._NEWLINE_Melindei Geiger \xc3\xaei plac ma\xc8\x99inile Lamborghini, iar \xc3\xaen timpul liber se joac\xc4\x83 pe calculator, joac\xc4\x83 rummy cu prietenele, se joac\xc4\x83 cu pisica personal\xc4\x83, cite\xc8\x99te, completeaz\xc4\x83 rebusuri sau integrame. Preparatul culinar preferat este ca\xc8\x99cavalul pane.'